瀑布泉
作者：鄧仁憲
朝代：宋

paragraphs: 鮫人對泣號且呼，灑落瀛洲萬斛珠。
海神知貴不敢受，天池瀉下扶焦枯。
初疑素霓隨銀漢，盡似明月投氷壺。
廬山瀑布幾千丈，較此不可分錙銖。
膠西先生春睡足，喜見晴光漱寒玉。
武陵迷路初不知，錯認松風響岩谷。
金波滿泛琉璃鍾，長揖雲峯謝拘束。
更約青蓮社裏人，同向蒼崖結茆屋。